Lacuna

Una **lacuna** u **estanyo** (d'o latín *stagnum*) ye una extensión natural d'augua aturada con superficie relativament chicota (dica unas decenas d'hectarias), y poco profunda que s'ha formau dencima d'un livel cheolochico u edafico impermiable. Bi ha diferents definicions de lacuna u estanyo, y se'n diz tanto d'extensions d'augua d'orichen natural como d'orichen antropico, on las midas y usos no permiten una zonación ni la distribución cutiana en livels de diferents procesos. L'augua puet estar dolza u salada.

Una lacuna u estanyo ye mes chicot que un laco y mes gran que una basa, manimenos a vegadas ye subchetivo dicir dica a on plega cada concepto, solapando-se estos termins, y se diz a una zona humida "basa", "laguna" u "laco" d'alcuerdo con l'uso toponimico. Tamién bi ha diferents denominacions de lacunas u estanyos dependendo de lo contexto cheografico u cheolochico: saladas, albuferas, ibons, etcetera.

## Etimolochía y variants
### Estanyo
La parola *estanyo* provién de lo latín *STAGNUM*, ye propia de l'aragonés oriental y centro oriental y presenta la variant *estany* en aragonés ribagorzano, por eixemplo en Benás. Tien cognatos en luengas galorromanicas y italiano: *estany*, *estanh*, *étang*, *stagno*, etcetera. En usos tradicionals y toponimicos de l'aragonés no se documenta l'uso d'"estanyo" con sentiu macrocheografico, pero en las traduccions heredianas si que s'ha puesto, probablement por influencia d'escribanos y traductors avegaus con lo catalán, luenga a on *estany* puet designar extensions grans d'augua. Por eixemplo este uso lo trobamos en "*[[La Flor de las Ystorias d'Orient]]*", pero de seguro que ye pa dicir que las suyas caracteristicas naturals no son comparables con garra mar conoixida.

Por atra part en lo "*[[Libro d'as Marabillas d'o Mundo|Libro de las Marabillas de lo Mundo]]*" bi ha un parrafo pareixiu en la mesma pachina que charran de la Mar Caspia:

### Derivaus de lo latín LACUNA
*Lacuna*/*Laguna*/*Llaguna* deriva de lo latín *LACUNA*. La variant *lacuna* ye propia de l'aragonés central, la variant *laguna* ye propia de l'aragonés occidental, meridional y estió la que se feba servir mes en textos medieval, trobando-se en romanz navarro, aragonés de la Val de l'Ebro y aragonés d'as comunidaz aragonesas. A diferencia de lo que esdevién en francés, italiano y l'occitán no gascón no designa especificament a masas d'augua costeras (albuferas) y ye extensible a masas d'augua continentals como en castellano, catalán y galaicoportugués. Como en las luengas iberorromanicas ye aplicable a masas d'augua d'escala comarcal como maximo, tals como la "Laguna de Gallocanta". No s'aplica a masas d'augua d'escala macrocheografica, inexistents en la compleganza de l'Ebro, y a las que l'aragonés medieval se refiere con la parola *laco* u *lago*, que tamién puet designar masas d'augua de mida meya.
 
En la toponimia de l'Alto Aragón bi ha muitos casos de "lacunas" u "lagunas" referindo-se a extensión de mida meya, (y menos a sobén "laco" como en Rodellar), y a vegadas permaneixe lo toponimo dimpués d'haber desapareixiu por colmatación natural.

#### Lacuna
D'alcuerdo con las Guías Prames la forma con xorda intervocalica conservada se documenta en la microtoponimia amán d'Escuer (*As Lacunas*), Oliván (*As Lacunas*, *Ereta Lacuna*), Tella (*Lacunas*), y Formigals (*As Lacunas*). Amán de Pedruel y Rodellar trobamos los microtoponimos *Lacuna Alta* y *Lacuna Baxa* pero corresponden a cerros, y podrían representar casos de falsa segmentación con l'articlo definito.

Atras fuents muestran microtoponimos con "Lacuna" en atros municipios. En Panticosa bi ha un barrio dito *Barrio ra Lacuna*. En Atarés se documentan los microtoponimos *Las Lacunas* y *O Forno de Foya Alta Lacunas*. Tamién en la Val d'Echo trobamos lo microtoponimo *Las Lacunas*. Lo microtoponimo d'Aísa *Eras de la Cuna* podría tener relación con *Lacuna*. Bi ha microtoponimos documentals con "Lacuna" en textos de lo sieglo XV en Panticosa, Sallent de Galligo, Oz de Tena, Tramacastiella de Tena y Sandiniés y dependendo de lo texto u escribano s'escribe "Lacuna" u "Laguna".

Lo microtoponimo *[[Lacuniacha]]* (famoso por l'actual parque faunistico), ye una derivación de "Lacuna" con una variant de lo sufixo -iello, habría estau *Lacuniella* d'alcuerdo con l'actual fonetica aragonesa, u *Laguniella* en aragonés cheneral.

Los microtoponimos *Lacunarda* se troban en la Val d'Ansó (*La Lacunarda*, *La Cunarda*, *Col de La La Cunarda Guarde*, *El Puerdo de Lacunarda*), Val d'Echo y Sobremont. Como toponimo documental se troba tamién en la Val de Tena.

#### Laguna
La forma *laguna* ye la que se troba en los textos medievals y en la toponimia de la Depresión de l'Ebro, incluyindo lo Semontano (Lagunarrota), las Cinco Villas y Zaragoza capital (Laguna de Sant Felip). Tamién ye la forma que se troba en las traduccions medievals como lo "*[[Libro d'el Trasoro]]*":

 
Y tamién en "*[[Secreto Secretorum]]*":

Por fer-se servir en la *[[scripta aragonesa]]*, estándard medieval, ye la forma que se vei en textos referents de l'Alto Aragón a on la toponimia ofreixe microtoponimos con *lacuna*. D'esta traza en un documento referent a la redolada de Biescas de la "Colección de documentos en Romanz de lo Monesterio de Sant Chuan de la Penya" leyemos *laguna*:

En lo Sistema Iberico se diciban u se dicen "lagunas", no i habendo conoixencia de la forma con xorda conservada "lacuna". Destaca l'uso toponimico en la Laguna de Gallocanta, que ye d'augua salada y d'orichen tectonico. A man de la laguna de Gallocanta bi ha atras lagunas ditas *laguna de Guialguerrero* (a man de lo despoblato medieval de Villar Guerrero), la *Laguna de la Zaida* y a *Lagunica*. Bi habió atras zonas humidas calificadas de *laguna* como la *Laguna de Vivallo* en l'aria de Castellot. Bellas zonas humidas definitas huei como *lagunas* en castellano se diciban *balsas* u *balsiellas* en l'aragonés medieval local, como ha esdeveniu con la Laguna Negra u Laguna de Bezas.

#### Llaguna, Llauna
En aragonés benasqués se diz *Llaguna* como cabe esperar por la palatalización de la L-, y de feito las Guías Prames dan noticia de lo microtoponimo *La Llaguna* amán d'Ansils. Una variant palatalizada que debió estar tipica de lo ribagorzano se troba en Campo, con lo microtoponimo *La Llauna*, coincidindo con lo macrotoponimo "Las Llaunas" amán de Las Paúls. En tot caso d'uso de *Llaguna* y *Llauna* en ribagorzano aragonés u catalán ye en competencia con l'uso d'"ibón", "estany(o)" u atras parolas.

## Notas


## Referencias

## Bibliografía
* *La Magia de Viajar por Aragón 26, Agosto 2007. pp.18-29. Fernando Lampre Vitaller*